मडगांवः सम्राट क्लब इंटरनॅशनलाचें वर्सुकी अधिवेशन ढवळीमळ फोंडेंच्या जानकी सभाघरांत हालींच जालें. ह्या वेळार गोंयांतल्या 26 क्लबांचे प्रतिनिधी, राज्य समिती, आनी इंटरनॅशनल कार्यकारिणी संचालक मंडळ हाजीर आसलें.
 हें अधिवेशन कार्यकारी संचालक मंडळाचे कार्यकारी अध्यक्ष अवधूत सलत्री हांचे अध्यक्षताये खाला जालें. प्रास्तावीक नितीन शेणवी वेलिंगकार हांणी केलें. सम्राट क्लब इंटरनॅशनलाच्या ह्या अधिवेशनांत तरेकवार थाराव संमत जाले.
 सुरवातीक दिवली पेटोवन अधिवेशनाचें उक्तावण संस्थापक अध्यक्ष गुरूप्रसाद शिंक्रे, अवधूत सलत्री, राज्य अध्यक्ष दीपक नार्वेकार, अक्षय खांडेपारकार, सागर पानवेलकार, मोहनदास बखले, दीपक तिळवे, डॉ. उदय कुडाळकार, प्रसाद नायक आनी नितीन शेणवी वेलिंगकार हांणी केलें.
 ह्या वेळार कार्यकारी अध्यक्ष अवधूत प्रभू सलत्री हांणी सम्राटच्यो कार्यावळी आनी नव्या क्लबांच्या स्थापणूक विशयाचेर म्हायती दिली. ह्या वेळार राज्य कार्यकारिणींतले विभागीय अध्यक्ष दीप्ती रामपुरकर, यदुनाथ शिरोडकार आनी पांडुरंग गांवकार हाणी क्लबाची प्रगती आनी कार्यावळीची माहिती दिली.
 राज्य अध्यक्ष दीपक नार्वेकार हांणी वर्सभर आयोजीत करतल्या कार्यावळींची म्हायती दिली. नव्या क्लबाची स्थापणूक जाली. गोंया भायर मुंबय, नाशिक हांगा स्थापणूक केल्या अशी माहिती दिली.
 दुसऱ्या सत्रांत दीपक तिळवे, अक्षय खांडेपारकार आनी धर्मा चोडणकार हांणी नव्या क्लबाची स्थापना आनी हेर विशयांचेर मार्गदर्शन केलें. संस्थापक अध्यक्ष गुरूप्रसाद शिंक्रे हांणी गोंयच्या सगल्या क्लबांचें अभिनंदन केलें आनी नव्या वर्सा मुंबय, कर्नाटक राज्यांत विस्तार करपाचें आवाहन करून वर्स 2022-23 विस्तार वर्स मनोवपाचें आवाहन केलें. ह्या वेळार सम्राट क्लब इंटरनॅशनल आनी राज्य हांणी नवे क्लब स्थापन करपाचें थारायलें. हातूंत प्रवीण सबनीस, अविन नायक, गौतम खरंगटे, दामोदर बोरकार, उदय कुडाळकार आनी गुरूनाथ टेंगसे हांणी अधिवेशनांत वांटो घेतलो.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 